En memoria d'en 
Joan March 


Aquest començament de tardor ens ha duit una mala 
notícia, el passat u d'octubre moria el nostre amic i soci de 
la SHNB Joan March, un desgraciat accident de moto va 
acabar amb la seva vida. 

El vaig conèixer ara fa quatre anys quan es matriculà de 
Limnologia; ben aviat començà a freqúentar el laboratori i a 
escorcollar i posar en marxa aparells que feia temps havíem deixat de fer servir, 
aquesta era una de les seves grans afeccions, gairebé tot ho sabia arreglar i 
sempre el trobaves amb alguna eina a la ma. Aquell curs, en Joan i el seus amics 
varen treballar al Cibollar, posaren a punt una nova metodologia per obtenir 
mostres i estudiaren les comunitats d'aquesta llacuna com encara no s'havia fet. 
Aquestes investigacions continuaren després d'acabar la llicenciatura, una petita 
part de les dades han sigut publicades a revistes nacionals i internacionals, però 
queda encara molt per escriure, n'havíem parlat no fa gaires dies. 

Era una persona metòdica que li agradava fer la feina ben feta, per això 
apreciàvem la seva col-laboració, era un científic que havia de treballar fora de la 
Universitat, però que sempre trobava temps per participar en els diferents projectes 
que sobre ecologia aquàtica es realitzaven al laboratori, al Cibollar, a les badies 
d'Alcúdia i de Pollença, a Santa Ponça. 

El busseig amb escafandre era una altra de les seves afeccions, fou membre 
fundador del grup Universitari d'Activitats Subaquàtiques (GUAS), del qual n'era 
tresorer, aquesta faceta també li servia per collaborar en estudis sobre les 
comunitats bentòniques i els sediments. 

Els ordindors eren una passió per en Joan, sempre ens feia anar una mica 
atrafagats intentant aprendre el funcionament dels programes que ell ja manejava, 
crec que els seus amics hem aprés molt d'aquestes màquines gràcies a ell, 
havíem comprat un ordenador i ens quedaven moltes coses per aprendre... 

Podria seguir parlant del nostre amic, durant aquests dies són molts els 
records que en venen a la memòria, quasi bé és impossible anar al laboratori i no 
trobar algun detall que no em faci pensar amb ell. Sempre però, per sobre de tot, 
hi predomina el mateix record, és la seva predisposició a ajudar i a fer-ho amb 
bon humor, era un amic de debò, i encara que ha partit, ens ha deixat la seva 
amistat, el seu optimisme, les ganes de tirar endavant, tot plegat ha de ser un 
estímul per a nosaltres i una manera de gaudir de la seva memòria. 


Palma, tardor de 1994 


Gabriel Moyà 
Laboratori de Limnologia - UIB 

